**ΕΠΑΝΑΛΗΠΤΙΚΕΣ ΑΣΚΗΣΕΙΣ 6ης ΕΝΟΤΗΤΑΣ:**

**- Οι πτώσεις είναι τέσσερις:** η ονομαστική, η γενική, η αιτιατική και η κλητική.

-Το υποκείμενο βρίσκεται πάντα σε πτώση *ονομαστική.*

-Το αντικείμενο μπορεί να βρίσκεται σε *αιτιατική ή σε γενική*.(καθορίζεται από το ρήμα).

-Τα συνδετικά ρήματα (βλ. ενότητα 5) παίρνουν ως συμπλήρωμα *κατηγορούμενο.*

→Το κατηγορούμενο βρίσκεται σε πτώση ονομαστική, όταν μας δίνει μια πληροφορία για το υποκείμενο του ρήματος, π.χ. Πολλά παιδιά ήταν άρρωστα. Το κατηγορούμενο αυτό λέγεται ***κατηγορούμενο του υποκειμένου***.

→Το κατηγορούμενο βρίσκεται σε πτώση αιτιατική, όταν μας δίνει μια πληροφορία για το αντικείμενο του ρήματος, π.χ.Τον εξέλεξαν πρόεδρο της τάξης. Το κατηγορούμενο αυτό λέγεται ***κατηγορούμενο του αντικειμένου***.

**ΑΣΚΗΣΗ 1:**

**Να βρείτε τα υποκείμενα και τα αντικείμενα των ρημάτων και να σημειώσετε την πτώση στην οποία βρίσκονται.**

α) Το σχολείο βράβευσε τον συμμαθητή μου.

β) Μετά το τέλος των διακοπών, αναπολούσαμε τις ωραίες στιγμές.

γ) Πριν από μερικά χρόνια έζησα μια απίθανη, φανταστική περιπέτεια.

δ) Του μίλησα, αλλά δεν με άκουσε.

ε) Στο αρχαιολογικό μουσείο είδαμε πολλά σημαντικά εκθέματα.

**ΑΣΚΗΣΗ 2:**

**Να βρείτε τα κατηγορούμενα του υποκειμένου ή του αντικειμένου στις παρακάτω προτάσεις.**

α) Πάντα θεωρούσα τον Γιώργο ψεύτη και υποκριτή.

β) Το φαγητό ήταν πάρα πολύ νόστιμο.

γ) Ο γείτονας χαρακτήρισε την γυναίκα του πολύ έξυπνη.

δ) Ο καθηγητής όρισε τον Νίκο επιμελητή της τάξης.

ε) Το ψυγείο είναι άδειο.

**-Οι πτώσεις μας δείχνουν τη σχέση που μπορούν να έχουν οι ονοματικές φράσεις (ΟΦ) μεταξύ τους.**

-Όταν η ΟΦ που προσδιορίζει μια άλλη ΟΦ βρίσκεται στην ίδια πτώση με αυτήν, ονομάζεται **ομοιόπτωτος προσδιορισμός.** π.χ. Ο Γεωργιάδης, ο καθηγητής, μας συνόδεψε στο μουσείο.

-Όταν η ΟΦ που προσδιορίζει μια άλλη ΟΦ βρίσκεται σε διαφορετική πτώση από αυτήν, τότε ο προσδιορισμός ονομάζεται **ετερόπτωτος προσδιορισμός.** Π.χ. Τα πόδια του αλόγου ήταν πολύ δυνατά.

**ΟΜΟΙΟΠΤΩΤΟΙ ΠΡΟΣΔΙΟΡΙΣΜΟΙ**

1. **ΠΑΡΑΘΕΣΗ ->** προσθέτει ένα ιδιαίτερο και γνωστό γνώρισμα στο ουσιαστικό που προσδιορίζει. Μπορεί να αναλυθεί σε δευτερεύουσα αναφορική πρόταση **(ο οποίος, η** **οποία, το οποίο..).** Από μία λέξη με μερική έννοια, πηγαίνουμε σε μία άλλη με γενικότερη έννοια που χαρακτηρίζει την πρώτη.

π.χ. Θα έρθει και ο Βασίλης, ο καλύτερός μου φίλος.

1. **ΕΠΕΞΗΓΗΣΗ ->** χρησιμοποιείται για να διασαφηνίσει, να διευκρινίσει το ουσιαστικό που προσδιορίζει όταν η έννοιά του είναι γενική και αόριστη. Μπορεί να εννοηθεί η λέξη **δηλαδή.** Από μία λέξη με γενικότερη έννοια, πηγαίνουμε σε μία άλλη με έννοια μερικότερη που επεξηγεί την πρώτη.

π.χ. Θα έρθει και ο καλύτερός μου φίλος, ο Βασίλης.

**ΑΣΚΗΣΗ 3:**

**Να βρείτε στα παρακάτω παραδείγματα τους ομοιόπτωτους προσδιορισμούς και να τους χαρακτηρίσετε (παράθεση ή επεξήγηση).**

α) Στον πόλεμο έχασε όλα τα υπάρχοντά του, σπίτι, ζώα, κτήματα.

β) Ο Σωτήρης, ο απουσιολόγος, δεν ήρθε σήμερα.

γ) Ο εθνικός μας ποιητής, ο Διονύσιος Σολωμός.

δ) Παντρεύτηκε η Σοφία, η δασκάλα.

**ΕΤΕΡΟΠΤΩΤΟΙ ΠΡΟΣΔΙΟΡΙΣΜΟΙ ->** Είναι συνήθως σε πτώση **γενική** και μπορεί να εκφράζει:

* **τον κτήτορα** (γενική κτητική) π.χ. τα πόδια του αλόγου.
* **την ιδιότητα** (γενική της ιδιότητας) π.χ. είναι άνθρωπος των γραμμάτων.
* **τον δράστη ή τον αποδέκτη μιας ενέργειας** π.χ. μονομαχία των γιατρών, εικονογράφηση του βιβλίου.
* **το περιεχόμενο** (γενική του περιεχομένου) π.χ. αποθήκη δημητριακών.
* **μέρος του συνόλου** (γενική διαιρετική) π.χ. κορυφή του βουνού.
* **την αιτία** (γενική της αιτίας) π.χ. δάκρυα χαράς.
* **τον σκοπό** (γενική του σκοπού) π.χ. ταξίδι αναψυχής.
* **τον τόπο** π.χ. η ναυμαχία της Σαλαμίνας.
* **τον χρόνο** π.χ. τεχνοτροπία της Αναγέννησης.
* **το μέτρο** π.χ. απόσταση δύο χιλιομέτρων.

**ΠΑΡΑΓΩΓΑ ΟΥΣΙΑΣΤΙΚΑ ->** Μπορεί να δηλώνουν υποκορισμό, μεγέθυνση, πρόσωπο ή επάγγελμα, τόπο, όργανο ή σκεύος, ενέργεια ή αποτέλεσμα ενέργειας, κατάσταση ή ιδιότητα κτλ.

**ΑΣΚΗΣΗ 4:**

**Να γράψετε από τις λέξεις που δίνονται παράγωγα ουσιαστικά και να πείτε τι δηλώνουν.**

**ΛΕΞΕΙΣ ΠΑΡΑΓΩΓΑ ΟΥΣΙΑΣΤΙΚΑ ΔΗΛΩΝΟΥΝ**

Σχεδιάζω

Εισάγω

Εργάζομαι

Ιατρός

Απλώνω

Βράζω

Σπουδάζω

Μανάβης